Mi yerza ɣef semmuset (5) n tnemsal ay yettwassuddsen deg ukatar n umyager gar unabaḍ d yiwaliyen ay d-yellan deg Zzayer Tamaneɣt, ddaw usiggi n uselway n tegduda, Mass Abdelmadjid Tebboune, yenna-d uneɣlaf amenzu dakken gar yicqirrwen ixataren, yella usekmem n tɣellist n tuččit, afares n tnegwa timenza deg tmurt d usmemmi n tferkiyin n ubrid yerzan tadawsa d usegmi ara yilin d tiseddiyin.
Ɣef leḥsab n Mass Benabderrahmane, yessefk ad tettwales tmuɣli deg mennaw n yisenfaren ur d-yewwin ara abaɣur, yernu yenna-d dakken deg yiseggasen n 2014, 2015 d 2016, aṭas n yirkaḍen ay d-yellan deg wayen yerzan asefrek n ugelluy, d win ay yeswaɣen anegmu adigan d useḍru n kra n yisenfaren.
Ɣef leḥsab n Mass Benabderrahmane, tagnit-a tessutur-d tuqqla ɣer wuddun adamsan deg yal tawilayt d yal tamnaḍt i usmagi n temṣukin d wammaken yellan deg yal tawilayt.
« Maci d ayen meɛqulen ad ilin yimgerraden gar temnaḍin deg wayen yerzan asnegmu adigan. Acegger n Uzenziɣ Aɣelnaw n Useqɛed n Ugelluy d tuzwirt i lmend n usekmem n umnekni deg usnegu unzig d uheyyi n tmuɣli s wakat uggig i usnegmu adamsan », ɣef wakken ay d-yerna.
kab_Latn kab_Latn kab_Latn kab_Latn